અને અનિતા જેમ ભૂસ્તરીય પ્લેટો ખસી જતાં ધરતીકંપનો અનુભવ થાય છે એમ જ આજે તમારી જીદ અને જકની, સ્વાર્થ અને ઘમંડની તમામ પ્લેટો એક સાથે જ ખસી ગઈ. પરંતુ એના પ્રકંપની પ્રબળ અનુભૂતિ થાય એ પહેલાં જ ડૉક્ટરે પોતાના નિવેદનમાં એક પુરવણી વધારે આપી. “હા, અનિતા હું તમારી જાણ ખાતર કહું કે વિશ્વાસે પુનર્લગન કરી લીધાં છે. એને સુંદર મજાનો એક બાબો પણ છે.” તમારો હાથ લંબાઈ ગયો અનિતા. “હશે ! ભલે, ભગવાન એને સો વરસનો કરે.” આટલાં આશીર્વચન બોલી અંદરનું રુદન બહાર આવી જાય એ પહેલાં તમે ડૉક્ટરની ચેમ્બર છોડી દીધી અને તમારા પતિ દિલસુખના સ્કૂટર પાછળ બેસી તમારા જ ઘરે આવી તમારા જ બેડરૂમના, તમારા જ પલંગના ઓશીકે મોઢું છુપાવી તમે ધ્રુસકે ધ્રુસકે રડી રહ્યાં છો અનિતા, કારણ કે આજે તમે હારી ગયાં છો. આજે તમે હાર્યાં નથી આજે તો માત્ર હાર કબૂલ કરી છે. હૈયાની ચીરી નાખતું તમારું આ રુદન કુદરતે આપેલા અભિશાપનું નથી કે હવે પછી દિલસુખ ડિવોર્સ આપી લગ્નનો વિચ્છેદ કરી નાખશે એ ડરનું. એ માટે તો તમે સજ્જ છો અનિતા. પરંતુ આ રુદન તો વિશ્વાસનો તમે વિશ્વાસ ના કરી શક્યાં એનું રુદન છે. વિશ્વાસના કરેલા સમપર્ણનું તમારા સ્વાર્થી સ્વભાવથી થયેલી ક્રૂર અવહેલનાનું રુદન છે. કામદેવના અવતાર સમા એક પૂર્ણ પુરુષના સંવેદનશીલ હૃદય ઉપર તમે દઈ દીધેલા એ ધગધગતા ડામનો દાહ આજે તમારા જ અંતરાત્માને દઝાડી રહ્યો છે અને એટલે જ તમારું હૈયું આજે તમારા હાથમાં નથી રહ્યું.